## Metrovalencia i Metrobús oferixen este cap de setmana servicis addicionals amb motiu dels primers actes fallers

*** Les circulacions extraordinàries de metro i tramvia de divendres i dissabte s’han planificat fins a les 2 hores i tenen continuïtat amb els autobusos que comuniquen amb Paiporta, Picanya, Torrent i Picassent
* En Metrobús, este cap de setmana es reforçarà la franja horària entre les 11:30 i 15:30 hores
* Este reforç del dispositiu habitual forma part del pla previst amb motiu de les Falles, que cobrix els caps de setmana previs i els dies centrals de la festa**

Metrovalencia oferirà este cap de setmana, 1 i 2 de març, servicis addicionals en les seues línies de metro i tramvia, així com en el dispositiu alternatiu d’autobús, per a facilitar l’accés i la tornada als diversos actes fallers previstos a València, durant el dia i la nit.

La planificació prevista enguany està condicionada per la impossibilitat de prestar servici en el tram Paiporta-Castelló, en procés de reconstrucció, davant dels danys greus patits per les inundacions del passat 29 d’octubre.

D’esta manera, s’han dissenyat de manera coordinada servicis de metro i tramvia que tenen la seua continuïtat amb els autobusos que actualment fan els desplaçaments cap al sud de la xarxa, des dels bescanviadors que es van posar en funcionament el passat 18 de febrer, quan també es van recuperar les freqüències de pas habituals.

Amb esta disposició actual del servici de Metrovalencia, els trens de les línies 1, 2 i 7 inicien i finalitzen el seu recorregut a València Sud, a on els viatgers poden accedir als autobusos que enllacen amb les poblacions de Picanya i Paiporta. Este divendres i dissabte, disposaran de servici nocturn addicional.

La llançadora entre Torrent i València prolongarà també, durant estes dos nits, les seues circulacions, per a enllaçar en l’estació de Safranar amb les línies 1, 2 i 7 de Metrovalencia.

Els autobusos llançadora entre Picassent i València prolongaran el seu servici, mentres que els que enllacen amb les poblacions de la comarca de la Ribera circularan en el seu horari habitual. La parada està situada en l’avinguda Giorgeta, 18, de València, per a poder enllaçar des d’ací amb l’estació de Jesús (línies 1, 2 i 7) de Metrovalencia.

Els últims servicis de metro i tramvia partiran cap a la 1:30 hores del centre de la ciutat per a arribar aproximadament a les 2 hores de la matinada.

Els horaris previstos es poden vore alterats davant de les parades convocades pels sindicats amb representació en Metrovalencia. Els servicis mínims previstos són del 75 %. El dissabte 1 de març, hi ha una parada convocada entre les 17:25 i les 20:00 hores, i el diumenge 2 de març, de 13:30 a 15:15 hores i de 19:30 a 20:55 hores.

Per a qualsevol consulta, els clients poden telefonar al 900 46 10 46 o consultar la informació en la [pàgina web de Metrovalencia](https://www.metrovalencia.es/). A més, es pot obtindre més informació des de xarxes socials, l’app oficial de Metrovalencia i Navilens Go.

**Servicis addicionals de Metrobús**

L’Autoritat de Transport Metropolità de València (ATMV) de la Conselleria de Medi Ambient, Infraestructures i Territori implementarà servicis addicionals de Metrobús per a atendre les demandes associades a les activitats d’estes Falles de 2025.

Com a primera actuació, durant este cap de setmana de l’1 i el 2 de març, es reforçarà la franja horària entre les 11:30 i 15:30 hores, per a atendre les necessitats de desplaçaments des de diversos municipis per a presenciar la mascletada en la plaça de l’Ajuntament de València.

Es programaran servicis addicionals entre València amb el Port de Sagunt, Llíria, Benissanó, la Pobla de Vallbona, l’Eliana, San Antonio de Benagéber, Paterna, Torrent, Aldaia, Alaquàs, Quart de Poblet, Xirivella, Albal, Massanassa, Alfafar, Benetússer i el barri de la Torre a València.

Cal destacar la implementació, este primer cap de setmana de març, de la llançadora entre Xirivella i Faitanar, per a facilitar els desplaçaments cap a València, que normalment només funciona els dies laborables.

En les pròximes setmanes, des de l’ATMV s’anunciaran els horaris tant del cap de setmana del 7 i 8 de març, en la línia del que es preveu ja este primer cap de setmana de l’1 i el 2 de març, així com els específics per a la setmana fallera, és a dir, del dissabte 15 a la matinada del 19 al 20 de març.

Fecha: 28/02/2025